b'\n_START_ARTICLE_\nVestermarie\n_START_SECTION_\nSogn og kirke\n_START_PARAGRAPH_\nVestermarie h\xc3\xb8rer til Vestermarie Sogn, som ogs\xc3\xa5 omfatter Almindingen og arealm\xc3\xa6ssigt er Bornholms st\xc3\xb8rste sogn. Vestermarie Kirke ligger i byen. Den afl\xc3\xb8ste i 1885 en middelalderlig Maria-kirke. Kirkens kapel fra 1825 er byens \xc3\xa6ldste bygning._NEWLINE_Vestermarie er hjemsted for Bornholmerkirken, en frimenighed, der blev stiftet i 2006 og har ca. 140 medlemmer. Menigheden erhvervede i 2009 byens gamle forsamlingshus Vestermariehuset.\n_START_SECTION_\nFaciliteter\n_START_PARAGRAPH_\nForuden at v\xc3\xa6re kirkerum kan Vestermariehuset stadig lejes ud til private fester med op til 100 personer. Byen har desuden en Dagli\'Brugs.\n_START_SECTION_\nRunestenene\n_START_PARAGRAPH_\nP\xc3\xa5 Vestermarie Kirkeg\xc3\xa5rd findes et runestensanl\xc3\xa6g med 6 sten, der er fundet i l\xc3\xb8bet af 1800-tallet, dels p\xc3\xa5 g\xc3\xa5rde i n\xc3\xa6rheden af kirken, dels under nedrivningen af den gamle kirke.\n_START_SECTION_\nSkolerne\n_START_PARAGRAPH_\nVestermarie Sogn fik sin f\xc3\xb8rste offentlige skole i 1786. I 1836 byggede man to nye skoler: Nordre Skole ved kirken og S\xc3\xb8ndre Skole i Sm\xc3\xb8renge. I 1872 blev der bygget 2-klasset skole i Tingsted i den nordlige del af sognet \xe2\x80\x93 herefter skiftede Nordre Skole navn til Kirkeskolen. I 1880 blev der bygget 2-klasset skole i Sose i den sydlige del af sognet._NEWLINE_Kirkeskolen fik ny skolebygning i 1902, og den gamle blev til l\xc3\xa6rerbolig. Samme \xc3\xa5r blev der i Tingsted bygget en ny skole for de \xc3\xa6ldre b\xc3\xb8rn, og den gamle blev til forskole. I 1916 blev der bygget en ny 4-klasset Sm\xc3\xb8renge Skole lidt nord for den gamle S\xc3\xb8ndre Skole._NEWLINE_I 1964 blev Vestermarie Centralskole indviet, og de 3 sm\xc3\xa5 skoler blev nedlagt \xe2\x80\x93 Sose Skole var nedlagt allerede i 1949. Vestermarie Skole blev lukket i sommeren 2015. Det ramte ogs\xc3\xa5 b\xc3\xb8rnehuset med b\xc3\xb8rnehave og SFO, som l\xc3\xa5 p\xc3\xa5 samme matrikel.\n_START_SECTION_\nBydannelse\n_START_PARAGRAPH_\nI 1899 beskrev Trap Vestermarie Sogn s\xc3\xa5ledes: "I Sognet: Vester-Mari\xc3\xa6 Kirke, i N\xc3\xa6rheden Pr\xc3\xa6stegaarden, nordre Skole (Kirkeskolen) og et Forsamlingshus (opf. 1897). Desuden S\xc3\xb8ndre Skole, Sose Skole og Tingsted Skole, to Andelsmejerier (Lobb\xc3\xa6k og Central), 5 M\xc3\xb8ller og 1 Savm\xc3\xb8lle.". M\xc3\xa5lebordsbladene bekr\xc3\xa6fter at der ikke dengang var nogen bydannelse omkring kirken. F\xc3\xb8rst p\xc3\xa5 kortene fra midten af 1900-tallet dukker parcelhusene op.'